Ylivieskan Kärkkäinen kesäkuussa 2007
Ylivieskan Kärkkäinen kuvattuna rakennuksen toisesta kerroksesta joulukuussa 2014
Oulun Kärkkäinen
**Kärkkäinen** (aik. **J. Kärkkäinen**) on ylivieskalainen tavarataloketju. Se oli vuonna 2016 liikevaihdoltaan Suomen neljänneksi suurin halpamyymäläketju Tokmannin, HalpaHallin ja Motonetin jälkeen. Yrityksen perustaja ja toimitusjohtaja on Juha Kärkkäinen.

Historia
--------

Juha Kärkkäinen perusti yrityksen vuonna 1988. Alkuvuosina yritys kävi kauppaa myymäläautosta käsin. Vuonna 1991 yritys sai ensimmäiset toimitilansa Ylivieskaan. Myöhemmin yritys laajeni niin, että nykyään yrityksellä on 30 000 m²:n laajuinen Iso Kärkkäinen -nimeä kantava tavaratalo perustamispaikkakunnalla Ylivieskassa. Lisäksi yhtiöllä on 5 000 m²:n laajuinen tavaratalo Oulun Limingantullin kaupunginosassa. Joulukuussa 2007 avattiin uusi 10 000 m²:n laajuinen Kärkkäinen Express -tavaratalo Iin kuntaan nelostien varrelle. Keväällä 2009 avattiin 32 000 m²:n laajuinen tavaratalo Lahteen. 6.4.2017 avattiin uusi myymälä Jyväskylän Palokan Kotikeskukseen.

Vuonna 2010 J. Kärkkäinen hakeutui yrityssaneeraukseen. Yhtiöllä oli saneerausvelkaa yhteensä yli 37 miljoonaa euroa. Käräjäoikeus laati yritykselle kymmenen vuotta kestävän takaisinmaksuohjelman. Yrityssaneerausohjelma päättyi elokuussa 2020.

Liiketoiminta
-------------

Yrityksellä on liikkeet Lahdessa, Ylivieskassa, Oulussa, Iissä ja Jyväskylässä sekä verkkokauppa. Lahdessa sijaitseva Kärkkäisen myymälä on kooltaan Suomen kolmanneksi suurin Stockmannin Helsingin keskustan tavaratalon ja Veljekset Keskisen Tuurin kyläkaupan jälkeen. Se on pinta-alaltaan 3,2 hehtaarin laajuinen kauppakiinteistö ja myymäläalaltaan 2,5 hehtaarin laajuinen kauppa. Kärkkäisen omassa markkinointiviestinnässä viitataan *Lahden Kärkkäisen* asemasta *Etelä-Suomen Kärkkäiseen*, koska liikkeen tabloid-kokoista mainoslehteä jaetaan Keski-Suomessa, Päijät-Hämeessä, Kymenlaakson länsiosissa ja Itä-Uudellamaalla noin puoleen miljoonaan kotitalouteen.

Markkinointi & Mainonta -lehden vuonna 2018 tekemässä Brändien arvostus -kyselytutkimuksessa Kärkkäinen oli seitsemän halpamyymäläbrändin joukosta vähiten arvostettu.

Kärkkäisen ilmaisjakelulehdet
-----------------------------

J. Kärkkäinen Oy kustansi syksyllä 2013 lakkautettua ilmaisjakelulehteä *Magneettimediaa*, jota jaettiin Pohjois-Pohjanmaalla, Keski-Pohjanmaalla ja Päijät-Hämeessä 366 500 talouteen. Vuonna 2011 Skepsis myönsi yritykselle Huuhaa-palkinnon lehden julkaisemisesta. Joulukuussa 2013 *Magneettimedian* korvasi uusi *KauppaSuomi*-niminen lehti.

### Magneettimedia

*Pääartikkeli: Magneettimedia*
*Magneettimedia* oli tunnettu myös juutalaisvastaisista artikkeleistaan. Elokuussa 2012 sivuston kirjoituksista tehtiin kaksi tutkintapyyntöä. Asiasta nousi vireille oikeudenkäynti, jonka aiheuttaman julkisuuden seurauksena J. Kärkkäisen toimitusjohtajaksi tuli Juha Kärkkäisen tilalle maaliskuussa 2013 Riku Ilvesluoto. Lokakuussa 2013 Ilvesluoto kuitenkin irtisanoitui ja Kärkkäinen palasi toimitusjohtajaksi. Samassa kuussa Ylivieska-Raahen käräjäoikeus tuomitsi toimitusjohtaja Juha Kärkkäiselle 90 päiväsakkoa kansanryhmää vastaan kiihottamisesta ja 45 000 euron yhteisösakon J. Kärkkäinen Oy:lle. Tuomitut valittivat hovioikeuteen, joka piti käräjäoikeuden antamat rangaistukset voimassa ja tuomio tuli siten lainvoimaiseksi syyskuussa 2014.

### KauppaSuomi

Myös J. Kärkkäinen Oy:n julkaisema *KauppaSuomi*-ilmaisjakelulehti sisälsi juutalaisvastaisia ja rasistisia artikkeleita. Niiden kirjoittajana on epäilty toimineen uusnatsijärjestö Suomen vastarintaliikkeen johtohahmoihin kuuluvan henkilön. Yritys ja Juha Kärkkäinen on myöhemmin sanoutunut irti kytköksistä ja sitoutunut lopettamaan poliittisten tekstien julkaisemisen. Juha Kärkkäinen on myös tuominnut rasismin ja pahoitellut aiheuttamaansa mielipahaa.

Kohut
-----

Vuonna 2013 Magneettimedian säännöllinen julkaiseminen paperisena loppui ja vuonna 2015 J. Kärkkäinen luovutti sen julkaisemisen Suomen vastarintaliikkeelle. Vaikka J. Kärkkäinen Oy:n omistaja Juha Kärkkäinen sanoutui irti Magneettimedian toiminnasta, vielä vuonna 2016 J. Kärkkäinen omisti www.isomagneetti.fi-nimisen verkkotunnuksen, joka ohjasi Magneettimedian sivuille.

Tammikuussa 2017 nousi kohu, että J. Kärkkäinen Oy toimittaa tavaraa uusnatsijärjestö Suomen Vastarintaliikkeen verkkokauppaan. Myynnissä on muun muassa Muumi-shampoota, Mora-puukkoja, kissojen ja koirien kynsisaksia sekä juutalaisvastaista kirjallisuutta. Myöhemmin kuitenkin uutisoitiin, että tavarat olivat siirtyneet verkkokauppaan välikäden kautta.

Vuonna 2018 Kärkkäisellä oli hankaluuksia tavaratalon perustamisessa Rovaniemelle, kun jotkut kaupunginvaltuutetut vastustivat Juha Kärkkäistä henkilönä. Vuonna 2020 Kärkkäinen Oy luopui tavaratalon rakentamisesta Rovaniemelle vedoten kaavoitushankaluuksiin.

Vuonna 2021 Juha Kärkkäinen kehotti työntekijöitään sisäisessä sähköpostissa olemaan ottamatta koronavirusrokotetta. Viestin saatteena oli linkki MV-median sivustolle.

Liiketoimintaan vaikuttaneet boikotit
-------------------------------------

Monet yritykset eivät anna tuotteitaan Kärkkäiselle myyntiin. Yhteistyön katkaisi Finlayson vuonna 2015. Muita ovat ainakin Fiskars (tuotemerkkejä: Iittala, Arabia ja Hackman), Makia, Muumi-tuotteet, Otava ja Bonnier-ryhmä (Tammi, WSOY). Erikseen on kirjailija Sofi Oksanen kieltänyt kaikkien kirjojensa myynnin J. Kärkkäisen kaupoissa. Hän perustelee sitä sillä, ettei halua kirjojen joutuvan natsikirjojen viereen. Hän kertoo myös, että Neuvostoliiton aikaan Ruotsissa on myyty Viron historiaa käsitteleviä näköiskirjoja, joissa sisältöä on muutettu, eikä hän ota sellaista riskiä omien kirjojensa kohdalla. Osa Kärkkäistä boikotoivien yritysten tuotteista on kuitenkin edelleen saatavilla Kärkkäisen myymälöistä lisenssivalmistajien kautta.

Lähteet
-------

1. ↑  ytj.fi Y-tunnus: 0865108-6
2. 1 2  Kärkkäinen julkisti kovat kasvuluvut ja näkemyksensä Makia-yhteistyön loppumisesta *Iltalehti*. 22.3.2021. Viitattu 3.6.2021.
3. 1 2  Halpaketjujen markkinaosuudet uusiksi: Tokmanni hyytyy, Motonet jyrää, Kauppalehti 4.7.2017. Vaatii tilauksen.
4. ↑  Yle: J.Kärkkäinen yrityssaneeraukseen (Arkistoitu – Internet Archive)
5. ↑  Seppo Kangas: Ylivieskalaisen Kärkkäinen Oy:n yrityssaneeraus päättyi – Liikevaihto kaksinkertaistunut kymmenessä vuodessa *KPK*.  4.9.2020. Viitattu 3.6.2021.
6. ↑  Kukkonen, Laura: Halpahalleja et löydä Suomen 200 arvostetuimman brändin joukosta *Markkinointi & Mainonta*.  12.11.2018. Viitattu 12.12.2020.
7. ↑  Skepsis ry (Arkistoitu – Internet Archive)
8. ↑  Yle: J.Kärkkäisen Magneettimedialle vuoden Huuhaa-palkinto (Arkistoitu – Internet Archive)
9. ↑  Magneettimedia-lehden juutalaiskirjoittelua käsitellään oikeudessa  30.9.2013. Yle Uutiset. Viitattu 12.1.2014.
10. 1 2 3 4 5 6  Nieminen, Tommi: Näin halpahallipatruuna Juha Kärkkäinen radikalisoitui ja ryhtyi yhteistyöhön uusnatsien kanssa (vain tilaajille) *Helsingin Sanomat*.  Julkaistu 22.10.2017, päivitetty 2.1.2018. Viitattu 26.1.2020.
11. ↑  Susanna Kemppainen: Kärkkäiselle sakkoja juutalaiskirjoituksista – katso aikajanalta Magneettimedian kohut  21.10.2013. Kaleva. Viitattu 21.10.2013.
12. ↑  Kärkkäisen lehdessä syytetään juutalaisia valkoisten heteroiden aseman polkemisesta - päätoimittaja: "Näkökulmat poikivat keskustelua"  24.4.2017. Iltalehti. Viitattu 24.4.2017.
13. ↑  Tavaratalon lehti juhlistaa Suomea rajulla juutalaiskirjoituksella, sama teksti löytyy yllättäen vanhasta Magneettimediasta  24.4.2017. Etelä-Suomen Sanomat. Viitattu 24.4.2017.
14. 1 2  "Kiitos ja anteeksi." – Kauppasuomi *Kauppasuomi*. Viitattu 21.5.2018.
15. ↑  Tommi Nieminen: Juha Kärkkäinen palasi Yhdysvalloista muuttuneena miehenä – näin halpahallipatruuna radikalisoitui, ryhtyi yhteistyöhön uusnatsien kanssa ja rakensi ympärilleen vaikenemisen muurin *Helsingin Sanomat*.  2.1.2018. Viitattu 21.5.2018.
16. ↑  Kuolemantuottamuksesta epäilty uusnatsi verkkojulkaisu Magneettimedian taustalla *Ilkka*.  24.9.2016. Viitattu 26.1.2020.
17. ↑  Kärkkäinen toimittaa tarvikkeita uusnatseille – Kirvesvalmistaja järkyttyi yhteistyöstä: "Eihän tällainen voi jatkua"  24.1.2017. Iltalehti. Viitattu 26.1.2017.
18. ↑
19. ↑
20. ↑  Pikkarainen, Aleksanteri: Tavaratalo Kärkkäinen kehotti työntekijöitä kieltäytymään rokotuksesta – Liitto tyrmää: "Edesvastuutonta" *Iltalehti*.  18.8.2021. Viitattu 19.8.2021.
21. ↑  Huttunen, Otso: Tavaratalo Kärkkäisen toimitus­johtaja kertoo, miksi kehotti työn­tekijöitään kieltäytymään korona­rokotuksesta – näin asiantuntijat vastaavat *Ilta-Sanomat*.  18.8.2021. Viitattu 19.8.2021.
22. ↑  Finlayson poistaa tuotteensa Kärkkäiseltä – syynä Magneettimedian "vastenmielinen propaganda" *Yle Uutiset*. Viitattu 10.4.2021.
23. 1 2  Yle selvitti: Kauppaketju Kärkkäisellä myydään yhä sellaisten yritysten tuotteita, jotka ovat ilmoittaneet yhteistyön loppumisesta *Yle Uutiset*. Viitattu 10.4.2021.
24. ↑  Koskinen, Mika: Makia lopettaa yhteistyön Kärkkäisen kanssa – "Emme saaneet muutettua asioita sisältäpäin" *Iltalehti*.  19.3.2021. Viitattu 20.3.2021.
25. ↑  Heikki Jantunen: Juha Kärkkäinen KL:lle: Jostain syystä media haluaa vahingoittaa *Verkkouutiset*.  28.11.2017. Viitattu 21.12.2017.
26. ↑  Sofi Oksanen: Kirjakauppias Kärkkäinen.  *Suomen Kuvalehti*, 22.12.2017, 101. vsk, nro 51–52, s. 14.  Otavamedia.

Aiheesta muualla
----------------

* Kuvia tai muita tiedostoja aiheesta **Kärkkäinen (tavaratalo)** Wikimedia Commonsissa

* Kärkkäinen Oy:n kotisivut